b'\n_START_ARTICLE_\nObdobje Kamakura\n_START_SECTION_\n\xc5\xa0ogunat in regenti Hod\xc5\xbeo\n_START_PARAGRAPH_\nObdobje Kamakura zaznamujeta prehod na gospodarstva, ki temeljijo na zemlji, in koncentriranje naprednih voja\xc5\xa1kih tehnologij v rokah specializiranega bojevni\xc5\xa1kega razreda. Plemi\xc5\xa1ki gospodje so potrebovali\xc2\xa0usluge vazalov, za katere so jih nagrajevali s podeljevanjem lastnih fevdov, kjer so potem izvajali lokalno voja\xc5\xa1ko oblast._NEWLINE_Po\xc2\xa0utrditvi lastne mo\xc4\x8di je Minamoto no Joritomo\xc2\xa0ustanovil novo vlado na dru\xc5\xbeinskem domu v Kamakuri, ki ji pravimo bafuku\xc2\xa0(\xe5\xb9\x95\xe5\xba\x9c, "\xc5\xa1otorska vlada"). V zahodnja\xc5\xa1ki literaturi ji pravimo tudi \xc5\xa1ogunat, saj je Joritomu pripadel starodavni voja\xc5\xa1ki naziv Sej-i Taj\xc5\xa1ogun. Joritomo je sledil obliki vladanja klana Fud\xc5\xbeivara, kjer je imela glavno besedo ena hi\xc5\xa1a z\xc2\xa0upravnim odborom Mandokoro (\xe6\x94\xbf\xe6\x89\x80), odborom podlo\xc5\xbenikov Samuraj-dokoro\xc2\xa0(\xe4\xbe\x8d\xe6\x89\x80) in odbor za\xc2\xa0uradne preiskave Mon\xc4\x8dud\xc5\xbeo\xc2\xa0(\xe5\x95\x8f\xe6\xb3\xa8\xe6\x89\x80). Po zasegu zemlje na osrednji in zahodni Japonski je imenoval\xc2\xa0upravnike posestev (D\xc5\xbeito) in nadzornike nad provincami (\xc5\xa0ugo). Kot \xc5\xa1ogun\xc2\xa0je bil sam poveljnik vseh\xc2\xa0upravnikov in nadzornikov. \xc5\xa0ogunat\xc2\xa0Kamakura je bil nacionalni re\xc5\xbeim, a so se nekateri\xc2\xa0upravniki mo\xc4\x8dno\xc2\xa0upirali; boji s severno vejo klana Fud\xc5\xbeivara so se nadaljevali, a jim nadzora nad severom in zahodom dr\xc5\xbeave ni\xc2\xa0uspelo dr\xc5\xbeati. Leta 1189 jim je\xc2\xa0uspelo poraziti 4. vodjo severnih Fud\xc5\xbeivar, si \xc4\x8dimer se je kon\xc4\x8dala stoletna blaginja na severu. Stari dvor v Kjotu je \xc5\xa1e vedno dr\xc5\xbeal oblast nad okoli\xc5\xa1ko zemljo, novo organizirane voja\xc5\xa1ke dru\xc5\xbeine pa so se bolj obra\xc4\x8dale h Kamakuri._NEWLINE_Kljub obetavnim za\xc4\x8detkom Joritomu ni\xc2\xa0uspel\xc2\xa0uveljaviti trajne vladavine lastne dru\xc5\xbeine. V klanu Minamoto so \xc5\xbee dlje \xc4\x8dasa obstajali spori, \xc4\x8deprav je odstranil vse izzivalce za prestol. Po nenadni smrti leta 1199 je postal \xc5\xa1ogun\xc2\xa0njegov sin Minamoto no Jori\'ie, a ni mogel nadzorovati voja\xc5\xa1kih dru\xc5\xbein na vzhodu. Zgodaj v 13. stoletju je Tokimasa Hod\xc5\xbeo iz klana Hod\xc5\xbeo (veja klana Tajra, ki se je leta 1180 povezala s klanom Minamoto) ustanovil sistem regentov za \xc5\xa1oguna. Glava klana Hod\xc5\xbeo je postal regent. Polo\xc5\xbeaj se je imenoval \xc5\xa0ikken, podobni polo\xc5\xbeaji iz tega \xc4\x8dasa so Tokuso in Ren\xc5\xa1o, lahko pa je vse tri zasedala ista oseba. Pod klanom Hod\xc5\xbeo je postal \xc5\xa1ogun\xc2\xa0lutka brez mo\xc4\x8di._NEWLINE_Ko je postal \xc5\xa1ogun\xc2\xa0lutka so se pojavil napetosti med Kamakuro in Kjotom, leta 1221 pa je celo izbruhnila d\xc5\xbeokjujska vojna med samostanskim cesarjem Go-Tobo in drugim regentom Jo\xc5\xa1itokijem Hod\xc5\xbeojem. Sile klana Hod\xc5\xbeo so zlahka premagale cesarja in od sedaj naprej bolj direktno\xc2\xa0nadzorovale dvor. \xc5\xa0ogunovi\xc2\xa0nadzorniki so pridobili ve\xc4\x8d civilne mo\xc4\x8di, dvor pa je moral prositi za odobritev pred kakr\xc5\xa1nimkoli dejanjem. Obdr\xc5\xbeal je ve\xc4\x8dino svojih obse\xc5\xbenih\xc2\xa0posestev._NEWLINE_Regenti Hod\xc5\xbeo so vpeljali nekaj pomembnej\xc5\xa1ih\xc2\xa0upravnih sprememb, kot je\xc2\xa0ustanovitev nekak\xc5\xa1nega dr\xc5\xbeavnega sveta, preko katerega so voja\xc5\xa1ki gospodje dr\xc5\xbeali nekaj sodne in zakonodajne mo\xc4\x8di v Kamakuri. Regenti Hod\xc5\xbeo so vodili ta\xc2\xa0uspe\xc5\xa1en sistem kolektivne vladavine. Leta 1232 so sprejeli voja\xc5\xa1ki zakonik (Gosejbaj \xc5\xa0ikimoku), ki je odseval prehod iz dvorne v bolj militantno dru\xc5\xbebo. Sodne prakse v Kjotu\xc2\xa0so \xc5\xa1e vedno temeljile na ve\xc4\x8d kot 500 let starih konfucionisti\xc4\x8dnih principih, novi kodeks pa je bil bolj pravni\xc5\xa1ki in je dolo\xc4\x8dal dol\xc5\xbenosti\xc2\xa0upravnikov in nadzornikov, z njim so lahko re\xc5\xa1evali ozemeljske spore in dedovanje. Bil je jasen in jedrnat, dolo\xc4\x8dal je kazni za kr\xc5\xa1itelje. V\xc2\xa0uporabi je ostal nadaljnjih 635 let._NEWLINE_Literatura obdobja je odsevala nestanovitno naravo tistega \xc4\x8dasa. Hod\xc5\xbeoki\xc2\xa0opisuje nemire preko budisti\xc4\x8dnega koncepta nestalnosti in domi\xc5\xa1ljavosti \xc4\x8dlove\xc5\xa1kih projektov. Hejke monogatari\xc2\xa0(Povest klana Hejke) opi\xc5\xa1e vzpon in padec velikega klana Tajra, poln zgodb o vojnah in samurajskih dejanj. Med leti 1201 in 1205 je nastalo 20 delov osme pesni\xc5\xa1ke antologije, ki jo je naro\xc4\x8dil cesarski dvor.\n_START_SECTION_\n"Stari budizem" (Kju Bukkjo)\n_START_PARAGRAPH_\nTekom obdobja Kamakura so sekte \xc5\xa0ingon, Tendaj in \xc5\xa1ole templjev v Nari, kot so Kegon, Hosso, Sanron in Ticu, cvetele in se prilagajale trendom ter izzivom \xc4\x8dasa._NEWLINE_Na za\xc4\x8detku obdobja so bili samostani na gori Hiej politi\xc4\x8dno vplivni, privla\xc4\x8dili pa so predvsem tiste, ki so lahko sistemati\xc4\x8dno preu\xc4\x8devali njihove tekste in\xc2\xa0u\xc4\x8denja. \xc5\xa0ola \xc5\xa0ingon in njeni ezoteri\xc4\x8dni obredi so bili priljubljeni med plemi\xc4\x8di v Kjotu.\xc2\xa0S popularizacijo novih \xc5\xa1ol med vladnimi\xc2\xa0uslu\xc5\xbebenci in samuraji v Kamakuri je njihov pomen po\xc4\x8dasi bledel._NEWLINE_\xc4\x8cas pred nastopom \xc5\xa1ogunata\xc2\xa0Kamakura so zaznamovali voja\xc5\xa1ki ter politi\xc4\x8dni konflikti, naravne katastrofe in socialni nemiri, ki so jih pripisovali nastopu zadnje od treh dob v budizmu, ko je \xc5\xbeivljenje po budisti\xc4\x8dnih na\xc4\x8delih v zatonu. Novi dru\xc5\xbebeni red oslabljenega plemstva ter ve\xc4\x8dji vpliv razreda bojevnikov in kmetov je privedel do nove oblike verovanja, ki je bila domorodna in hkrati budisti\xc4\x8dna. Vpliv iz Indije in Kitajske se je nadaljeval.\xc2\xa0Sistem posestev \xc5\xa1oen\xc2\xa0se je kon\xc4\x8dno uveljavil, kar je privedlo do ve\xc4\x8dje blaginje in pismenosti med kmeti, to pa je prina\xc5\xa1alo ve\xc4\x8d denarja budisti\xc4\x8dnim\xc2\xa0u\xc4\x8diteljem za njihove \xc5\xa1tudije\n_START_SECTION_\n"Novi budizem" (\xc5\xa0in Bukkjo)\n_START_PARAGRAPH_\nPrva originatorja budizma v Kamakuri sta bila Honen in \xc5\xa0inran. Poudarjala sta verjetje in prakso nad formalizmom._NEWLINE_Na koncu 12. stoletja sta Dogen in Ejsaj odpotovala na Kitajsko, ob prihodu nazaj pas sta\xc2\xa0ustanovila \xc5\xa1oli \xc5\xa1oli Zen budizma Soto in Rinzaj. Dogen je zavra\xc4\x8dal povezave s sekularno avtoriteto, Ejsaj pa jih je aktivno iskal.\xc2\xa0Ejsaj je hotel z\xc2\xa0u\xc4\x8dejem Zena o\xc5\xbeiviti \xc5\xa1olo Tendaj, Dogen pa je \xc5\xbeelel prakticirati \xc4\x8disti Zen, ki nima povezave s Tendajem ali drugimi ortodoksnimi \xc5\xa1olami.\xc2\xa0Ni \xc5\xbeelel dajati napotkov, kako naj se \xc5\xbeivi v sekularnem \xc5\xbeivljenju._NEWLINE_V zadnji fazi budizma Kamakura 50 let po Honenu je plemstvo izgubilo na pomenu, bojevni\xc5\xa1ki razred je posal vpliven, med kmeti je cvetelo \xc4\x8da\xc5\xa1\xc4\x8denje kamijev\xc2\xa0z budisti\xc4\x8dnim pridihom, ki je klicalo po verskih inovacijah. Ni\xc4\x8diren in Ippen sta \xc5\xbeelela ustvariti prizemljeno versko u\xc4\x8denje, ki temelji na dnevnih skrbeh ljudi.\xc2\xa0Ni\xc4\x8diren je zavra\xc4\x8dal fokus na odre\xc5\xa1enje naslednjega sveta, kot je ponovno rojstvo v budizmu "\xc4\x8diste zemlje". Ciljal je na osebno in narodno osvoboditev prek dosegljive in enostavne verske prakse \xc5\xbee na tem svetu.\xc2\xa0Ippen je poudarjal popularno obliko recitiranje nenbucu in versko prakso, ne toliko posameznikovo mentalno stanje.\n_START_SECTION_\nZapu\xc5\xa1\xc4\x8dina budizma Kamakura\n_START_PARAGRAPH_\nS\xc4\x8dasoma so se meje med "starim" in "novim" budizmom zabrisale, nastajali pa so "kultski centri" in razne oblike \xc4\x8da\xc5\xa1\xc4\x8denja ustanoviteljev. Te \xc5\xa1ole so imele v srednjeve\xc5\xa1ki hierarhiji glavni tempelj na vrhu in razvejano strukturo podlo\xc5\xbenih templjev ter lastneobrede in oblike \xc4\x8da\xc5\xa1\xc4\x8denja. Vrhunec je ta sistem do\xc5\xbeivel v formaliziranih \xc5\xa1olah pod dr\xc5\xbeavnim nadzorom v obdobju Tokugava.\n_START_SECTION_\nVpadi\n_START_PARAGRAPH_\nDve mongolski invaziji sta bili v japonski zgodovini epohalna dogodka. Ni\xc4\x8diren je invazijo napovedal leta prej v pismu regentu. Japonsko-kitajski odnosi so bili prekinjeni v sredini 9. stoletja po padcu dinastije Tang. V slede\xc4\x8dem obdobju Hej\'an se je Japonska obrnila navznoter. Nekaj trgovskih z ju\xc5\xbeno dinastijo Song je ostalo, a so japonski pirati terorizirali odprto morje. V \xc4\x8dasu, ko se \xc5\xa1ogunat\xc2\xa0ni zanimal za zunanje zadeve in se izogibal kontaktu s Kitajsko in kraljestvom Goryeo, je leta 1268 prispelo pismo o novem mongolskem re\xc5\xbeimu v Pekingu. Njihov voditelj Kublajkan je zahteval pla\xc4\x8dilo prispevka novi dinastiji Yuan in grozil z\xc2\xa0ukrepi v primeru, da ne pla\xc4\x8dajo. Dvor v Kjotu, nevajen tak\xc5\xa1nih gro\xc5\xbeenj, je opominjal na bo\xc5\xbeanski izvor Japonske in zavrnil zahtevke, odpustil korejske odposlance in za\xc4\x8del pripravljati obrambo._NEWLINE_Po nadaljnjem neuspe\xc5\xa1nem rotenju je pri\xc5\xa1lo leta 1274 do prve invazije. Ve\xc4\x8d kot 600 ladij je preva\xc5\xbealo zdru\xc5\xbeene korejske, kitajske in mongolske sile, preko 23.000 mo\xc5\xbe, obremljenih s katapulti, strelivom, loki in pu\xc5\xa1\xc4\x8dicami. Med bojem so se zdru\xc5\xbeeval v tesne konjeni\xc5\xa1ke formacije, ki jih samuraji niso bili vajeni (najve\xc4\x8dkrat so se borili mo\xc5\xbe na mo\xc5\xbea). Lokalne sile v Hakati na severu Kju\xc5\xa1uja so bolje opremljene vojake s celine premagale po samo dnevu boja zaradi silovitega tajfuna. Ker je Kublaj videl, da je bila narava kriva za njegov neuspeh, se je leta 1281 \xc5\xa1e enkrat pognal nad Japonsko. Po sedmih tednih boja na severozahodu Kju\xc5\xa1uja je tajfun ponovno\xc2\xa0uni\xc4\x8dil mongolsko floto._NEWLINE_\xc4\x8ceprav so \xc5\xa1intoisti\xc4\x8dni sve\xc4\x8deniki pripisovali mongolski poraz "bo\xc5\xbeanskim vetrovom" kamikaze, ki so bili zanje znak nebe\xc5\xa1ke za\xc5\xa1\xc4\x8dite Japonske, je pustila invazija globok vtis na voditelje \xc5\xa1ogunata. Stari strahovi pred kitajsko nevarnostjo so se\xc2\xa0utrdili. Zmaga je bojevnike prepri\xc4\x8dala v vrednost oblike oblasti pod \xc5\xa1ogunatom._NEWLINE_Mongolska vojna je iz\xc4\x8drpala gospodarstvo. Uvesti so morali nove davke za vzdr\xc5\xbeevanje obrambnih zmo\xc5\xbenosti v prihodnosti. Mnogi so pri\xc4\x8dakovali povra\xc4\x8dilo za svojo \xc5\xbertev in pomo\xc4\x8d pri zmagi, ampak nagrad in zemlje ni bilo. Nezadovoljstvo in povi\xc5\xa1ani stro\xc5\xa1ki obrambe so privedli do zatona bafukuja\xc2\xa0v Kamakuri. Dedovanje je razdelilo dru\xc5\xbeinsko zemljo in prisililo lastnike v iskanje posojil. Tople bojevnikov ronin\xc2\xa0so grozile stabilnosti \xc5\xa1ogunata.\n_START_SECTION_\nDr\xc5\xbeavljanska vojna\n_START_PARAGRAPH_\nKlan Hod\xc5\xbeo se je na kaos odzval s polaganjem ve\xc4\x8d mo\xc4\x8di velikim dru\xc5\xbeinskim klanom. Za nadaljnje slabljenje cesarskega dvora je bafuku\xc2\xa0dovolil alternirajo\xc4\x8de vladanje dveh cesarskih linij na mlaj\xc5\xa1em "Ju\xc5\xbenem dvoru" in starej\xc5\xa1em "Severnem dvoru". Metoda je nekaj \xc4\x8dasa delovala, cesar Go-Dajgo pa se je prvi zoperstavil \xc5\xa1ogunatu\xc2\xa0v Kamakuri z imenovanjem sina za naslednika. Leta 1331 ga je \xc5\xa1ogunat\xc2\xa0izgnal, a so se cesarski lojalisti\xc2\xa0uprli, med njimi Masa\xc5\xa1ige Kusunoki in Takaud\xc5\xbei A\xc5\xa1ikaga. Slednjega je \xc5\xa1ogunat poslal, da zatre Go-Dajgov\xc2\xa0upor, a se je spotoma postavil na stran cesarja. Isto\xc4\x8dasno se je\xc2\xa0uprl tudi poglavar na vzhodu Nitta Jo\xc5\xa1isada, kar je privedlo do hitrega poraza klana Hod\xc5\xbeo._NEWLINE_Po zmagi je \xc5\xbeelel cesar Go-Dajgo povrniti cesarsko avtoriteto in konfucionisti\xc4\x8dne prakse iz 10. stoletja. Obdobje reform imenujemo tudi obnova Kenmu. Dosegli naj bi pove\xc4\x8danje cesarjevega vpliv in primat plemi\xc5\xa1tva nad bojevniki. V resnici so \xc5\xbeeleli voja\xc5\xa1ki zmagovalci samo poraziti klan Hod\xc5\xbeo, ne pa tudi podpreti cesarja. Takaud\xc5\xbei A\xc5\xa1ikaga je kon\xc4\x8dno stopil na stran Severnega dvora v dr\xc5\xbeavljanski vojni proti Ju\xc5\xbenem dvoru, ki ga je vodil cesar Go-Dajgo. Dolga vojna je trajala med leti 1336 in 1392. Zgodaj tekom spora so Go-Dajga pregnali iz Kjota. A\xc5\xa1ikaga je nastavil novega cesarja, ki je\xc2\xa0ustanovil novo linijo \xc5\xa1ogunov.'